CELEX: 22018A0731(01)
Language: bg
Date: 2018-08-01 00:00:00
Title: Протокол за прилагане на Споразумението за партньорство в областта на рибарството между Европейския съюз и Република Кот д'Ивоар (2018—2024 г.)

31.7.2018   
               
               
                  BG
               
               
                  Официален вестник на Европейския съюз
               
               
                  L 194/3
               
            
         ПРОТОКОЛ
         за прилагане на Споразумението за партньорство в областта на рибарството между Европейския съюз и Република Кот д'Ивоар (2018—2024 г.)
         
            Член 1
            Срок на прилагане и възможности за риболов
            
               1.   Считано от 1 август 2018 г., за срок от шест години се предоставят следните възможности за риболов в съответствие с член 5 от Споразумението за партньорство в областта на рибарството между Европейския съюз и Република Кот д'Ивоар (наричано по-долу „споразумението“):
               
                           —
                        
                        
                           кораби с мрежи гъргър за улов на риба тон с оборудване за дълбоко замразяване: 28 кораба;
                        
                     
                           —
                        
                        
                           кораби с парагади за улов на повърхността: 8 кораба.
                        
                     Тези възможности за риболов са насочени към риболов на далекомигриращи видове (изброените в приложение 1 към Конвенцията на Организацията на обединените нации от 1982 г.), с изключение на видовете, защитени или забранени за риболов в рамките на Международната комисия за опазване на рибата тон в Атлантическия океан (ICCAT) или други международни конвенции.
            
            
               2.   Параграф 1 се прилага при спазване на разпоредбите на членове 5 и 6 от настоящия протокол.
            
            
               3.   Корабите, плаващи под знамето на държава — членка на Европейския съюз (наричани по-долу „корабите на Съюза“), могат да извършват риболовни дейности в риболовната зона на Кот д'Ивоар единствено ако притежават валиден лиценз за риболов в риболовната зона на Кот д'Ивоар в рамките на настоящия протокол.
            
         
         
            Член 2
            Прозрачност
            Република Кот д'Ивоар (наричана по-долу „Кот д'Ивоар“) се задължава да обменя информация относно всяко споразумение, с което се разрешава достъпът на други чуждестранни кораби в нейната риболовна зона, по-специално относно броя на издадените разрешения и обема на извършения улов, в съответствие с член 11 от настоящия протокол.
            Освен това Кот д'Ивоар предоставя данни за риболовните усилия на своите кораби за улов на риба тон, които имат лиценз за промишлен риболов.
         
         
            Член 3
            Финансово участие — начини на плащане
            
               1.   Финансовото участие, посочено в член 7 от Споразумението, възлиза на 682 000 EUR годишно, или общо 4 092 000 EUR за срока, посочен в член 1.
            
            
               2.   Финансовото участие се състои от:
               
                           а)
                        
                        
                           годишна сума в размер на 330 000 EUR за достъп до риболовната зона на Кот д'Ивоар за първите две години на прилагане на настоящия протокол и 275 000 EUR за следващите години, съответстващи на референтен тонаж от 5 500 тона годишно, и
                        
                     
                           б)
                        
                        
                           специална годишна сума в размер на 352 000 EUR за първите две години на прилагане на настоящия протокол и 407 000 EUR за следващите години, предназначена за подкрепа на прилагането на секторната политика на Кот д'Ивоар в областта на рибарството.
                        
                     
            
               3.   Освен това корабособствениците плащат годишна финансова вноска с прогнозен размер 330 400 EUR, за правото на достъп до риболовната зона на Кот д'Ивоар в съответствие с условията, предвидени в глава II от приложението към настоящия протокол.
            
            
               4.   Параграф 2 от настоящия член се прилага при спазване на членове 4, 5, 6 и 9 от настоящия протокол и на членове 12 и 13 от споразумението.
            
            
               5.   Ако общият размер на улова, осъществен от корабите на Съюза в риболовната зона на Кот д'Ивоар, надвиши референтния тонаж, размерът на годишното финансово участие се увеличава с 60 EUR за всеки допълнителен тон улов през първите две години на прилагане на настоящия протокол и със 70 EUR за следващите години. Същевременно общата годишна сума, плащана от Съюза, не може да надхвърля двукратния размер на сумата, посочена в параграф 2, буква а). Когато уловът от страна на корабите на Съюза надвиши количеството, съответстващо на двукратния размер на общата годишна сума, дължимата сума за превишаващото това ограничение количество улов се плаща през следващата година.
            
            
               6.   Плащането на финансовото участие, определено в параграф 1, се извършва не по-късно от 90 дни след началната дата на временното прилагане на настоящия протокол за първата година и най-късно на датата на подновяване на действието на настоящия протокол за следващите години.
            
            
               7.   Органите на Кот д'Ивоар разполагат с пълна свобода на преценка относно използването на финансовото участие, посочено в параграф 2, буква a).
            
            
               8.   Финансовото участие, посочено в параграф 2, буква a), се превежда на Министерство на финансите на Кот д'Ивоар.
            
            
               9.   Финансовото участие, посочено в параграф 2, буква б), се плаща по специална сметка, открита за целите на изпълнението на секторната подкрепа, в банката на Министерство на финансите на Кот д'Ивоар.
               Данните на посочените банкови сметки се съобщават всяка година от органите на Кот д'Ивоар на Съюза.
               Всяка от двете посочени по-горе категории финансово участие се вписва в държавния бюджет и се подчинява на правилата и процедурите за управление на публичните финанси на Кот д'Ивоар.
            
         
         
            Член 4
            Секторна подкрепа
            
               1.   Секторната подкрепа в рамките на настоящия протокол допринася за изпълнението на Стратегическия план за развитие на животновъдството, рибарството и аквакултурите на Кот д'Ивоар. Нейната цел е устойчивото управление на сладководните и морските рибни ресурси, по-специално чрез:
               
                           а)
                        
                        
                           подобряване на мониторинга, контрола и наблюдението на риболовните дейности;
                        
                     
                           б)
                        
                        
                           подобряване на научните познания за рибните ресурси;
                        
                     
                           в)
                        
                        
                           подобряване на статистиката в областта на рибарството;
                        
                     
                           г)
                        
                        
                           подкрепа за непромишления риболов;
                        
                     
                           д)
                        
                        
                           укрепване на международното сътрудничество;
                        
                     
                           е)
                        
                        
                           подкрепа за синята икономика и за развитието на аквакултурите.
                        
                     
            
               2.   Най-късно три месеца след началото на временното прилагане на настоящия протокол Съюзът и Кот д'Ивоар се договарят в рамките на съвместния комитет, предвиден в член 9 от споразумението, за многогодишна секторна програма и подробни правила за прилагането ѝ, включително за:
               
                           а)
                        
                        
                           годишните и многогодишните насоки за използване на финансовото участие, посочено в член 3, параграф 2, буква б);
                        
                     
                           б)
                        
                        
                           целите, които трябва да бъдат постигнати, и предвидените дейности на годишна и многогодишна основа с цел насърчаване на отговорен и устойчив риболов, като се вземат предвид приоритетите, изразени от Кот д'Ивоар в националната ѝ политика в областта на рибарството и аквакултурите;
                        
                     
                           в)
                        
                        
                           критериите и процедурите за изготвяне на годишна оценка на постигнатите резултати.
                        
                     
            
               3.   Всяко предложено изменение на годишната или многогодишната секторна програма или на използването на специалните суми за инициативите, които трябва да се осъществят, се съобщава предварително на Европейската комисия и трябва да бъде одобрено и от двете страни в рамките на съвместния комитет — ако е необходимо, чрез размяна на писма.
            
            
               4.   Всяка година двете страни извършват в рамките на съвместния комитет оценка на резултатите от изпълнението на многогодишната секторна програма. Ако оценката покаже, че постигането на целите на финансовото участие по член 3 параграф 2, буква б) не е в съответствие с програмното планиране или ако изпълнението на това финансово участие бъде оценено като незадоволително от съвместния комитет, то може да бъде подложено на преглед или спряно.
               Плащането на финансовото участие се подновява след консултации и съгласие на двете страни, ако резултатите от изпълнението на секторната подкрепа са в съответствие с програмното планиране, прието от съвместния комитет.
               Двете страни продължават мониторинга на секторната подкрепа до пълното използване на специалната сума от финансово участие, предвидена в член 3, параграф 2, буква б) — ако е необходимо, след изтичането на срока на действие на настоящия протокол.
               Въпреки това, с изключение на случаите на непреодолима сила, плащането на специалната сума от финансовото участие не може да бъде извършено по-късно от шест месеца след изтичането на срока на действие на настоящия протокол.
            
         
         
            Член 5
            Научно-техническо сътрудничество за отговорен риболов
            
               1.   Страните се задължават да насърчават отговорния риболов във водите на Кот д'Ивоар въз основа на принципа за недискриминация между различните флотове в тези води.
            
            
               2.   За срока на действие на настоящия протокол Съюзът и органите на Кот д'Ивоар си сътрудничат при мониторинга на улова, на риболовните усилия и на състоянието на рибните ресурси в риболовната зона на Кот д'Ивоар.
            
            
               3.   Страните се задължават да насърчават сътрудничеството, насочено към постигането на отговорен риболов, на подрегионално равнище, и по-специално в рамките на Международната комисия за опазване на рибата тон в Атлантическия океан (ICCAT), както и на всяка друга компетентна подрегионална или международна организация. Страните се задължават да спазват всички препоръки на ICCAT.
            
            
               4.   В съответствие с член 4 от споразумението и въз основа на приетите в рамките на ICCAT препоръки и резолюции, както и от гледна точка на най-добрите налични научни становища, страните се консултират помежду си в съвместния комитет и приемат мерки за осигуряване на устойчиво управление на рибните ресурси, засягащи дейностите на корабите на Съюза — ако е необходимо, след научна среща.
            
            
               5.   Двете страни си сътрудничат с цел засилване на механизмите за контрол, инспекция и борба с незаконния, недеклариран и нерегулиран риболов в Кот д'Ивоар.
            
         
         
            Член 6
            Преглед на възможностите за риболов и техническите мерки по взаимно съгласие
            
               1.   Възможностите за риболов, посочени в член 1, могат да бъдат увеличени по взаимно съгласие в резултат на консултациите, предвидени в член 5, параграф 4, при условие че това увеличение няма да засегне устойчивото управление на ресурсите на Кот д'Ивоар. В такъв случай посоченото в член 3, параграф 1 финансово участие се увеличава пропорционално и на принципа pro rata temporis.
            
            
               2.   В обратния случай — ако страните се договорят за приемане на намаление на предвидените в член 1 възможности за риболов, финансовото участие се намалява пропорционално и на принципа pro rata temporis.
            
            
               3.   Разпределението на възможностите за риболов между различните категории кораби също може да бъде предмет на преглед, след консултации между страните и по взаимно съгласие, при спазване на евентуални препоръки на научната среща, посочена в член 5, параграф 4, относно управлението на ресурсите, които има вероятност да бъдат засегнати от такова преразпределение. Страните се договарят за съответстващо коригиране на финансовото участие, когато това се налага от преразпределението на възможностите за риболов.
            
            
               4.   При необходимост съвместният комитет може да разгледа и адаптира техническите условия за упражняване на риболовна дейност и условията за прилагане на секторната подкрепа, предвидена в настоящия протокол.
            
         
         
            Член 7
            Нови възможности за риболов и проучвателен риболов
            
               1.   В случай че корабите на Съюза проявяват интерес към риболовни дейности, които не са посочени в член 1, Съюзът се консултира с Кот д'Ивоар, за да бъде дадено евентуално разрешение за съответните нови дейности. В рамките на тези консултации страните вземат предвид относимите научни становища, по-специално тези на регионалните и подрегионалните риболовни организации. Когато е приложимо, страните се договарят относно условията, приложими по отношение на тези нови възможности за риболов, и относно въвеждането на многогодишни планове за управление. Ако е необходимо, те внасят изменения на настоящия протокол и на приложението към него.
            
            
               2.   В резултат на консултациите, предвидени в член 5, параграф 4, страните могат да разрешат рейсове за проучвателен риболов в риболовната зона на Кот д'Ивоар с цел изпробването на техническата осъществимост и икономическата рентабилност на новите видове риболов.
               
                           2.1.
                        
                        
                           За тази цел Съюзът предава на органите на Кот д'Ивоар заявленията за лицензи за проучвателен риболов въз основа на техническо досие, в което се уточняват:
                           
                                       —
                                    
                                    
                                       техническите характеристики на кораба,
                                    
                                 
                                       —
                                    
                                    
                                       квалификацията на корабните офицери по отношение на дадения вид риболов,
                                    
                                 
                                       —
                                    
                                    
                                       предложението за техническите параметри на рейса (продължителност, риболовни уреди, райони за проучване и др.).
                                    
                                 
                     
                           2.2.
                        
                        
                           Рейсовете за проучвателен риболов могат да бъдат с максимална продължителност от шест месеца. За тях се плаща такса, определена от органите на Кот д'Ивоар.
                        
                     
                           2.3.
                        
                        
                           По време на целия рейс на борда на кораба трябва да присъстват научен наблюдател от държавата на знамето и наблюдател, избран от властите на Кот д'Ивоар.
                        
                     
                           2.4.
                        
                        
                           Уловът, съответстващ и получен в рамките на проучвателния риболов, остава собственост на корабособственика.
                        
                     
                           2.5.
                        
                        
                           Подробните резултати от рейса се предават за анализ на съвместния комитет.
                        
                     
         
         
            Член 8
            Приложимо законодателство
            
               1.   Дейностите на корабите на Съюза, които извършват риболовни дейности във водите на Кот д'Ивоар, се уреждат от действащото законодателство на тази държава, освен ако в споразумението и в настоящия протокол не е предвидено друго.
            
            
               2.   Органите на Кот д'Ивоар своевременно уведомяват Съюза за всички промени или нови законодателни актове, които се отнасят до риболовния сектор.
            
            
               3.   Съюзът уведомява органите на Кот д'Ивоар за всички промени или нови законодателни актове, които се отнасят до риболовните дейности на флота за далечно плаване на Съюза.
            
         
         
            Член 9
            Спиране на прилагането на протокола
            
               1.   Прилагането на настоящия протокол може да бъде спряно по инициатива на една от двете страни след консултация в рамките на съвместния комитет, ако са налице едно или повече от следните условия:
               
                           а)
                        
                        
                           провеждането на риболовни дейности в риболовната зона на Кот д'Ивоар е възпрепятствано от необичайни обстоятелства, определени в член 2, буква з) от споразумението;
                        
                     
                           б)
                        
                        
                           разпоредбите на настоящия протокол са засегнати от значителни промени в определянето и изпълнението на политиката в областта на рибарството на някоя от страните;
                        
                     
                           в)
                        
                        
                           задействани са механизмите за консултации, предвидени в членове 8 и 96 от Споразумението от Котону, във връзка с нарушение на съществени и основни елементи на правата на човека, определени в член 9 от посоченото споразумение;
                        
                     
                           г)
                        
                        
                           не е извършено плащане от страна на Съюза на финансовото участие, предвидено в член 3, параграф 2, буква а), в съответствие с разпоредбите на параграф 5 от настоящия член;
                        
                     
                           д)
                        
                        
                           в рамките на съвместния комитет между двете страни възникне сериозен и неразрешим спор относно прилагането или тълкуването на настоящия протокол.
                        
                     
            
               2.   В случаите, когато се спира прилагането на настоящия протокол по причини, различни от посочените в параграф 1, буква в), се изисква заинтересованата страна да уведоми писмено за своето намерение най-малко три месеца преди датата, на която спирането ще породи действие. Спирането на прилагането на настоящия протокол по причини, изложени в параграф 1, буква в), започва незабавно след приемането на решението за спирането.
            
            
               3.   В случай на спиране на прилагането страните продължават да провеждат консултации помежду си с цел намирането на решение по взаимно съгласие на спора. След уреждане на спора прилагането на настоящия протокол се възобновява и сумата на финансовото участие се намалява пропорционално и на принципа pro rata temporis за времето, през което прилагането на настоящия протокол е било спряно.
            
            
               4.   Действието на разрешенията за риболов, издадени на корабите на Съюза, може да бъде спряно заедно със спирането на изплащането на финансовото участие съгласно член 3, параграф 2, буква а). При възобновяване на действието на тези разрешения валидността им се удължава със срок, равен на срока на спирането на риболовните дейности.
            
            
               5.   С изключение на случаите, предвидени в параграф 1 от настоящия член, ако Съюзът пропусне да извърши плащането, предвидено в член 3, параграф 2, буква а), органите на Кот д'Ивоар официално уведомяват Съюза за липсата на плащане. Съюзът извършва подходящи проверки и при необходимост извършва плащането в рамките на максимален срок от 60 дни, считано от датата на получаване на официалното искане.
               В случай че в края на този срок все още не е извършено плащане и не е посочена подходяща обосновка за това, властите на Кот д'Ивоар могат да спрат прилагането на настоящия протокол съгласно параграфи 2, 3 и 4 от настоящия член. Прилагането на настоящия протокол се възобновява веднага след извършване на съответното плащане.
            
         
         
            Член 10
            Електронен обмен на информация
            
               1.   Съюзът и Кот д'Ивоар гарантират нормалното функциониране на необходимите компютърни системи за електронен обмен на цялата информация и всички документи, свързани с прилагането на споразумението и настоящия протокол.
            
            
               2.   Документите в електронен формат се смятат за равностойни във всяко отношение на същите документи на хартиен носител.
            
            
               3.   Съюзът и Кот д'Ивоар незабавно се уведомяват взаимно за всеки проблем във функционирането на съответните компютърни системи. В такива случаи данните и документите, свързани с прилагането на споразумението и настоящия протокол, автоматично се заменят с тяхната версия на хартиен носител.
            
         
         
            Член 11
            Поверителност на данните
            Съюзът и Кот д'Ивоар се ангажират да гарантират, че всички поименни данни, свързани с корабите на Съюза и с техните риболовни дейности, получени в рамките на споразумението и на настоящия протокол, винаги се обработват в строго съответствие със съответните принципи на поверителност и защита на данните.
            Страните гарантират, че единствено обобщените данни за дейностите, свързани с риболова на риба тон в риболовната зона на Кот д'Ивоар, се огласяват публично съгласно съответните разпоредбите на ICCAT и на други регионални или подрегионални риболовни организации.
            Данните, считани за поверителни, се използват от компетентните органи само за целите на прилагането на споразумението и на настоящия протокол.
         
         
            Член 12
            Прекратяване
            
               1.   В случай на прекратяване на настоящия протокол заинтересованата страна уведомява писмено другата страна за намерението си да прекрати настоящия протокол най-малко шест месеца преди датата, на която прекратяването ще породи действие.
            
            
               2.   С изпращането на посоченото в параграф 1 уведомление започват консултации между страните.
            
         
         
            Член 13
            Временно прилагане
            Страните прилагат настоящия протокол временно от момента на подписването му.
         
         
            Член 14
            Влизане в сила
            Настоящият протокол влиза в сила на датата, на която страните по него се нотифицират взаимно за приключване на процедурите, необходими за тази цел.
         
         
            
               
                  За Европейския съюз
               
            
            
               
                  За Република Кот д'Ивоар
               
            
         
      
      
         
            ПРИЛОЖЕНИЕ
            
               УСЛОВИЯ ЗА ИЗВЪРШВАНЕТО НА РИБОЛОВ ОТ КОРАБИ НА СЪЮЗА В РИБОЛОВНАТА ЗОНА НА КОТ Д'ИВОАР
            
            ГЛАВА I
            
               ОБЩИ РАЗПОРЕДБИ
            
            1.   Определяне на компетентния орган
            За целите на настоящото приложение и ако не е посочено друго, всяко позоваване на Европейския съюз или на Кот д'Ивоар в смисъл на компетентен орган се отнася до:
            
                        —
                     
                     
                        за Европейския съюз: Европейската комисия, когато е приложимо — посредством делегацията на Европейския съюз в Кот д'Ивоар;
                     
                  
                        —
                     
                     
                        за Кот д'Ивоар: Министерството, отговарящо за сектора на рибарството.
                     
                  2.   Риболовна зона
            Органите на Кот д'Ивоар уведомяват компетентните служби на Съюза възможно най-бързо за географските координати на риболовната зона на Кот д'Ивоар от изходната линия.
            Корабите на Съюза ще могат да извършват риболов във водите отвъд 12 морски мили от изходната линия, освен в случаите, предвидени в точка 3 от настоящата глава.
            3.   Зони, забранени за корабоплаване и риболов
            При издаване на лиценза за риболов Кот д'Ивоар уведомява корабособствениците и Съюза за координатите на зоните, забранени за корабоплаване и риболов. Всяка промяна във връзка с тези зони трябва да бъде съобщена във възможно най-кратък срок на Съюза.
            4.   Банкова сметка
            Преди да започне временното прилагане на настоящия протокол, Кот д'Ивоар съобщава на Съюза данните на банковата сметка на Министерство на финансите, по която да се превеждат сумите, платими от корабите на Съюза съгласно споразумението. Разходите по банковите преводи се поемат от корабособствениците.
            ГЛАВА II
            
               РАЗРЕШЕНИЯ ЗА РИБОЛОВ
            
            За целите на прилагането на разпоредбите на настоящото приложение понятието „лиценз“ е равностойно на понятието „разрешение за риболов“, предвидено в законодателството на Съюза.
            Раздел 1: Приложими процедури
            1.   Предварителни условия за получаване на лиценз за риболов — кораби, отговарящи на изискванията
            Само отговарящи на изискванията кораби могат да получат лиценз за риболов в риболовната зона на Кот д'Ивоар. За тази цел те трябва да бъдат вписани в регистъра на корабите на Съюза и да спазват разпоредбите на Регламент (ЕС) 2017/2403 на Европейския парламент и на Съвета (1).
            За да отговаря даден кораб на изискванията, не трябва да има издадена забрана за извършване на риболовни дейности в Кот д'Ивоар спрямо корабособственика, капитана или самия кораб. Те трябва да са изправни по отношение на органите на Кот д'Ивоар, т.е. да са изпълнили всички предходни задължения, произтичащи от риболовните им дейности в Кот д'Ивоар по сключени със Съюза споразумения в областта на рибарството.
            2.   Заявления за издаване на лиценз
            Съответните органи на Съюза подават, по електронен път или с други гарантиращи бързина средства, пред Министерството, отговарящо за сектора на рибарството на Кот д'Ивоар, заявление от всеки кораб, желаещ да извършва риболов по споразумението, най-малко 30 работни дни преди началната дата на срока на валидност, за който се кандидатства.
            Заявленията се представят пред Министерството, отговарящо за сектора на рибарството, чрез формулярите, чийто образец се съдържа в допълнение 1.
            Всяко заявление за лиценз трябва да се придружава от:
            
                        —
                     
                     
                        доказателство за извършено авансово, фиксирано по размер плащане за срока на валидност на лиценза,
                     
                  
                        —
                     
                     
                        свидетелството за мореходност на кораба,
                     
                  
                        —
                     
                     
                        удостоверение за застраховка на кораба,
                     
                  
                        —
                     
                     
                        скорошна цветна снимка на кораба (страничен изглед), на която ясно личат името на кораба и неговият идентификационен номер,
                     
                  
                        —
                     
                     
                        илюстрация и подробно описание на използваните риболовни уреди.
                     
                  За подновяване на лиценз съгласно настоящия протокол за кораб, чиито технически спецификации не са променени, заявлението за подновяване се придружава само от доказателство за платена такса.
            3.   Фиксирана такса
            Плащането на таксата се извършва на посочената от органите на Кот д'Ивоар сметка в съответствие с глава I, точка 4 от настоящото приложение.
            Таксата включва всички национални и местни такси, с изключение на пристанищните такси и разходите за обслужване.
            4.   Временен списък на корабите с разрешение за риболов
            След получаване на заявленията за издаване на разрешение за риболов и уведомлението за авансовото плащане Кот д'Ивоар изготвя временен списък на корабите заявители. Този списък се изпраща незабавно по електронен път на Съюза и на националния орган, отговорен за контрола на рибарството. На корабите се разрешава да извършват риболов веднага след вписването им във временния списък. Те винаги трябва да разполагат на борда с копие от временния списък, докато не бъде издадено разрешението за риболов.
            5.   Издаване на лицензи
            В срок от 21 работни дни от получаването на всички документи, посочени в точка 2 от настоящата глава, Министерството, отговарящо за сектора на рибарството на Кот д'Ивоар, издава лицензите за всички кораби на корабособствениците или техните представители — ако е приложимо, чрез делегацията на Европейския съюз в Кот д'Ивоар.
            Лицензите са валидни най-много за срок от една година и могат да бъдат подновявани.
            6.   Списък на корабите с разрешение за риболов
            След издаването на лицензите Кот д'Ивоар изготвя незабавно окончателен списък на корабите с разрешение за риболов в риболовната зона на Кот д'Ивоар. Този списък се представя незабавно на отговорния за мониторинга на рибарството национален орган и на Съюза и замества временния списък, посочен по-горе.
            7.   Прехвърляне на лиценз
            Лицензът се издава за конкретен кораб и не може да бъде прехвърлян. Въпреки това, по искане на Съюза и когато бъде доказано наличието на непреодолима сила, например в случай на загуба или продължителен престой на кораб поради сериозна техническа повреда, лицензът на кораба се заменя от нов лиценз, издаден за друг кораб от същата риболовна категория, посочена в член 1 от настоящия протокол, и принадлежащ на същия корабособственик, на същото сдружение на корабособственици или на същата организация на производители, без да е дължима нова такса. В този случай изчисляването на равнището на улова за определяне на евентуално допълнително плащане се извършва въз основа на общия улов на двата кораба.
            Собственикът на първия кораб или неговият представител връща обезсиления лиценз на Министерство, отговарящо за сектора на рибарството на Кот д'Ивоар, чрез делегацията на Европейския съюз в Кот д'Ивоар.
            Новият лиценз поражда действие в деня, в който корабособственикът върне обезсиления лиценз на Министерство, отговарящо за сектора на рибарството на Кот д'Ивоар. Делегацията на Европейския съюз в Кот д'Ивоар се уведомява за прехвърлянето на лиценза.
            8.   Съхраняване на борда на лиценза
            Лицензът трябва да се съхранява постоянно на борда на кораба. Независимо от това, на корабите се разрешава да извършват риболов веднага след вписването им във временния списък, посочен в точка 4 от настоящата глава.
            9.   Помощни кораби
            По искане на Съюза и след разглеждане на въпроса от страна на органите на Кот д'Ивоар, Кот д'Ивоар разрешава на риболовните кораби на Съюза, притежаващи лиценз за риболов, да бъдат подпомагани от помощни кораби.
            Помощните кораби не могат да бъдат оборудвани за улов на риба. Подпомагането не може да включва зареждане с гориво, нито трансбордиране на улова.
            По отношение на помощните кораби се прилага процедурата за подаване на заявления за разрешение за риболов, описана в настоящата глава, до степента, приложима за тях. Кот д'Ивоар изготвя списък на помощните кораби, които са получили разрешения, и незабавно го изпраща на Съюза.
            По отношение на тези кораби се прилага задължението за плащане на годишна такса в размер на 3 500 EUR.
            Раздел 2: Такси и авансови плащания
            1.   Таксата за тон улов в рамките на риболовната зона на Кот д'Ивоар за кораби с мрежи гъргър за улов на риба тон и кораби с парагади за улов на повърхността се определя на:
            
                        —
                     
                     
                        60 EUR за първата и втората година на прилагане на настоящия протокол;
                     
                  
                        —
                     
                     
                        70 EUR за третата, четвъртата, петата и шестата година на прилагане на настоящия протокол.
                     
                  2.   Лицензите се издават, след като на компетентните национални органи бъдат предварително платени следните годишни такси:
            
                        а)
                     
                     
                        за корабите с мрежи гъргър за улов на риба тон:
                        
                                    —
                                 
                                 
                                    7 620 EUR на кораб, равняващи се на дължимата такса за годишен улов от 127 тона за първата и втората година на прилагане на настоящия протокол;
                                 
                              
                                    —
                                 
                                 
                                    8 890 EUR на кораб, равняващи се на дължимата такса за годишен улов от 127 тона за третата, четвъртата, петата и шестата година на прилагане на настоящия протокол;
                                 
                              
                  
                        б)
                     
                     
                        за корабите с парагади за улов на повърхността:
                        
                                    —
                                 
                                 
                                    2 400 EUR на кораб, равняващи се на дължимата такса за годишен улов от 40 тона за първата и втората година на прилагане на настоящия протокол;
                                 
                              
                                    —
                                 
                                 
                                    2 800 EUR на кораб, равняващи се на дължимата такса за годишен улов от 40 тона за третата, четвъртата, петата и шестата година на прилагане на настоящия протокол.
                                 
                              
                  Ако съответният лиценз е издаден със срок, по-кратък от една година, размерът на таксата се определя пропорционално на срока на лиценза в съответствие със законодателството на Кот д'Ивоар. Независимо от това, за корабите с мрежи гъргър за улов на риба тон срокът не може да бъде по-кратък от 12 месеца.
            3.   Съюзът изготвя за всеки кораб отчет за улова и отчет за таксите, дължими за съответния кораб за неговата годишна кампания през предходната календарна година. Той предава тези отчети на органите на Кот д'Ивоар най-късно до края на месец април на текущата година. Кот д'Ивоар може да оспори тези отчети въз основа на документи в срок от 30 дни, считано от датата на получаване. В случай на несъгласие страните провеждат консултация в рамките на съвместния комитет. Ако Кот д'Ивоар не повдигне възражения в срок от 30 дни, отчетите се считат за приети.
            4.   Ако сумата в окончателния отчет надхвърля фиксираната такса, платена за получаването на разрешението за риболов, корабособственикът изплаща остатъка на Кот д'Ивоар в срок от 45 дни, освен ако корабособственикът не оспори плащането. Ако обаче сумата в окончателния отчет е по-ниска от авансово платената сума, посочена в точка 2 от настоящия раздел, получената разлика не се възстановява на корабособственика.
            ГЛАВА III
            
               ДЕКЛАРИРАНЕ НА УЛОВА
            
            1.   Риболовен дневник
            Капитанът на кораб на Съюза, извършващ риболов съгласно споразумението, води риболовен дневник в съответствие с приложимите препоръки и резолюции на ICCAT за корабите с мрежи гъргър и корабите с парагади.
            Риболовният дневник се попълва от капитана за всеки ден, в който корабът се намира в риболовната зона на Кот д'Ивоар.
            Капитанът вписва ежедневно в риболовния дневник уловеното и съхранявано на борда количество от всеки вид, като го обозначава с неговия трибуквен код на Организацията за прехрана и земеделие (ФАО) и го изразява в килограми живо тегло или, ако е необходимо, в брой екземпляри. За всеки основен вид капитанът посочва и данните за нулевия улов. Капитанът вписва ежедневно в риболовния дневник и количествата, изхвърлени в морето, ако има такива, по вид и в килограми живо тегло или, ако е необходимо, в брой екземпляри.
            Риболовният дневник се попълва четливо с главни букви и се подписва от капитана.
            Капитанът отговаря за точността на вписаните в риболовния дневник данни.
            2.   Предаване на декларациите за улова
            В края на всеки рейс капитанът декларира улова на кораба, като предава на Кот д'Ивоар електронно копие на риболовните дневници за периода на присъствие в риболовната зона на Кот д'Ивоар. Същевременно той изпраща копие от тези дневници до Центъра за океаноложки изследвания на Кот д'Ивоар (Centre de Recherches Océanologiques de Côte d'Ivoire - CRO) и на един от следните научни институти:
            
                        а)
                     
                     
                        Institut de recherche pour le développement (IRD);
                     
                  
                        б)
                     
                     
                        Instituto Español de Oceanografía (IEO);
                     
                  
                        в)
                     
                     
                        Instituto Português do Mar e da Atmosfera (IPMA).
                     
                  При напускане на риболовната зона на Кот д'Ивоар преди края на рейса без предварително преминаване през пристанище на Кот д'Ивоар оригиналът на всеки риболовен дневник се изпраща в срок от седем дни след напускане на риболовната зона на Кот д'Ивоар.
            При невъзможност за изпращане по електронна поща декларациите за улова могат да се изпращат по пощата или по факс.
            Адресът на електронна поща, телефонният номер и номерът на факса, които следва да се използват, се съобщават от органите на Кот д'Ивоар преди началото на временното прилагане на настоящия протокол. Кот д'Ивоар уведомява незабавно съответните кораби и Съюза за всяка промяна в тези данни за контакт.
            Когато не се спазват предвидените в настоящата глава разпоредби, правителството на Кот д'Ивоар си запазва правото да спре действието на лиценза на съответния кораб до приключването на формалностите и да наложи на корабособственика санкцията, предвидена в действащото законодателство на Кот д'Ивоар. Съюзът и държавата членка на знамето се информират за това.
            3.   Преход към електронна система за предаване на данните за улова
            Двете страни изразяват общата си воля да гарантират по време на първата година на прилагане на настоящия протокол преминаването към електронна система за комуникация и за предаване на данни за риболовните дейности, която позволява по-специално ежедневното предаване на декларации с данни за улова.
            Страните се договарят да определят заедно, в рамките на съвместния комитет, условията и реда за този преход с оглед на своевременното започване на експлоатацията на посочената система.
            ГЛАВА IV
            
               ТЕХНИЧЕСКИ МЕРКИ
            
            Приложимите към корабите с лиценз технически мерки, свързани с риболовната зона, разрешените риболовни уреди и забранените видове, са определени в техническите спецификации, съдържащи се в допълнение 2 към настоящото приложение.
            Корабите спазват мерките и препоръките, които са приети от ICCAT за региона, по отношение на риболовните уреди и устройствата за привличане на рибата, техните технически спецификации и всяка друга техническа мярка, приложима към риболовните им дейности.
            ГЛАВА V
            
               МОНИТОРИНГ, КОНТРОЛ И НАДЗОР
            
            Раздел I: Контрол и инспекция
            1.   Влизане и напускане на зоната
            
                     
                        1.1.
                     
                     
                        Корабите на Съюза уведомяват отговорните за контрола на риболова компетентни органи на Кот д'Ивоар най-малко три часа предварително за намерението си да влязат или да напуснат риболовната зона на Кот д'Ивоар.
                        Когато корабът уведомява за влизането или напускането, той посочва по-специално:
                        
                                    i)
                                 
                                 
                                    планираните дата, час и място на преминаване;
                                 
                              
                                    ii)
                                 
                                 
                                    количеството от всички видове на борда, обозначени с техните трибуквени кодове по ФАО, изразено в килограми живо тегло или, ако е необходимо, в брой екземпляри;
                                 
                              
                                    iii)
                                 
                                 
                                    естеството и представянето на продуктите.
                                 
                              
                  
                     
                        1.2.
                     
                     
                        Информацията, посочена в подточка 1.1, се предоставя за предпочитане по електронна поща или, когато това е невъзможно, по факс. Нейното получаване се потвърждава незабавно от Кот д'Ивоар.
                     
                  
                     
                        1.3.
                     
                     
                        Кораби, които извършват риболовни дейности, без да са информирали компетентния орган в Кот д'Ивоар, се считат за нарушаващи правилата.
                     
                  2.   Процедури за инспекция
            
                     
                        2.1.
                     
                     
                        Капитаните на корабите на Съюза, извършващи риболовни дейности в риболовната зона на Кот д'Ивоар, допускат за изпълнение на задълженията им всички длъжностни лица на Кот д'Ивоар, отговарящи за инспекцията и контрола на риболовните дейности.
                     
                  
                     
                        2.2.
                     
                     
                        Присъствието на борда на посочените длъжностни лица не надвишава необходимото за изпълнението на задълженията им време.
                        В края на всяка инспекция инспекторите на Кот д'Ивоар изготвят доклад за инспекцията. Капитанът на кораба на Съюза има право да внесе бележки в доклада от инспекцията. Докладът от инспекцията се подписва от инспектора, изготвил доклада, както и от капитана на кораба на Съюза. Подписването на доклада за инспекцията от страна на капитана не засяга правото на защита на корабособственика във връзка с евентуално установено нарушение. При отказ да подпише документа капитанът е длъжен да посочи писмено основанията за отказа, след което инспекторът отбелязва върху документа „отказал да подпише“. Преди да напуснат кораба на Съюза, инспекторите на Кот д'Ивоар дават на капитана копие от доклада от инспекцията.
                     
                  
                     
                        2.3.
                     
                     
                        Кот д'Ивоар може да разреши на Съюза да участва в инспекциите като наблюдател.
                     
                  3.   Активен мониторинг в борбата с незаконния, недеклариран и нерегулиран риболов
            С цел да се засили мониторингът на риболова в открито море и борбата срещу незаконния, недеклариран и нерегулиран риболов, риболовните кораби на Съюза са длъжни да уведомят Кот д'Ивоар за присъствието в риболовната зона на Кот д'Ивоар на кораб, за който има подозрения, че извършва незаконни риболовни дейности.
            4.   Разтоварване на сушата и трансбордиране
            
                     
                        4.1.
                     
                     
                        Всеки кораб на Съюза, който желае да осъществи разтоварване на сушата или трансбордиране на улова във водите на Кот д'Ивоар, извършва операцията единствено в пристанище или/и на рейд в пристанище на Кот д'Ивоар.
                     
                  
                     
                        4.2.
                     
                     
                        Най-малко 24 часа предварително корабособствениците предоставят на компетентните органи на Кот д'Ивоар следната информация:
                        
                                    —
                                 
                                 
                                    имената на корабите, които ще извършват разтоварване на сушата или трансбордиране,
                                 
                              
                                    —
                                 
                                 
                                    в случай на трансбордиране — името, номера в регистъра на Международната морска организация (ИМО) и знамето на приемащия кораб,
                                 
                              
                                    —
                                 
                                 
                                    тонажа на улова по видове, който ще се разтоварва на сушата или трансбордира,
                                 
                              
                                    —
                                 
                                 
                                    датата и мястото на операцията.
                                 
                              
                  
                     
                        4.3.
                     
                     
                        В случай на трансбордиране капитаните трябва да изпратят на компетентните органи на Кот д'Ивоар декларациите за улова.
                     
                  
                     
                        4.4.
                     
                     
                        Капитаните на корабите на Съюза, извършващи операции по разтоварване на сушата или трансбордиране в пристанище на Кот д'Ивоар, допускат и улесняват инспекцията на тези операции от страна на инспекторите, които са надлежно оправомощени и могат да бъдат идентифицирани като такива. След приключване на всяка инспекция на капитана се предоставя копие от доклада от инспекцията.
                     
                  Раздел II: Система за спътниково наблюдение
            1.   Съобщения за местоположението на корабите
            Когато са в риболовната зона на Кот д'Ивоар, притежаващите лиценз кораби на Съюза трябва да са оборудвани със система за спътниково наблюдение на корабите (VMS), която осигурява автоматичното и непрекъснато предаване на местоположението им на всеки час до центъра за наблюдение на риболова (ЦНР) на държавата на знамето им.
            Съобщенията за местоположението трябва да са съобразени със спецификациите относно географското положение на риболовните кораби, включени в препоръките на ICCAT. Тези съобщения трябва да бъдат структурирани във формата, определен в приложимите стандарти в рамките на ICCAT.
            ЦНР на държавата на знамето осигурява автоматичната обработка и, при необходимост, електронното предаване на съобщенията за местоположението. Посочените съобщения трябва да се записват по защитен начин и да се съхраняват в продължение на три години.
            2.   Предаване от кораба в случай на повреда на VMS
            Във всеки един момент капитанът трябва да е сигурен, че VMS на неговия кораб е напълно функционална и че съобщенията за местоположението се предават правилно на ЦНР на държавата на знамето.
            В случай на повреда VMS на съответния кораб се поправя или заменя в рамките на един месец. След изтичането на този срок корабът вече няма право да извършва риболов в зоната на Кот д'Ивоар.
            Корабите, извършващи риболов в зоната на Кот д'Ивоар с неизправна VMS, съобщават местоположението си на ЦНР на държавата на знамето по електронна поща, радио или факс най-малко на всеки четири часа, като предават всички задължителни елементи на информацията, посочена в параграф 1.
            3.   Защитено предаване на съобщенията за местоположението до Кот д'Ивоар
            ЦНР на държавата на знамето предава автоматично съобщенията за местоположение на съответните кораби до ЦНР на Кот д'Ивоар чрез защитена електронна комуникационна система.
            ЦНР на държавата на знамето и ЦНР на Кот д'Ивоар разменят адресите си на електронна поща и незабавно се уведомяват взаимно за всяка промяна на тези адреси.
            ЦНР на Кот д'Ивоар незабавно уведомява ЦНР на държавата на знамето и Съюза за всяко прекъсване в получаването на последователните съобщения за местоположението на притежаващия лиценз кораб, когато корабът не е уведомил за напускането на риболовната зона на Кот д'Ивоар.
            4.   Неизправност на комуникационната система
            Кот д'Ивоар осигурява съвместимост на своето електронно оборудване с това на ЦНР на държавата на знамето и незабавно уведомява Съюза за всяка неизправност при съобщаването и получаването на съобщенията за местоположение с оглед намирането на техническо решение в най-кратки срокове. Евентуалните спорове се разглеждат от съвместния комитет.
            Капитанът се счита за отговорен за всяка доказана намеса в VMS на кораба, целяща нарушаване на функционирането ѝ или подправяне на съобщенията за местоположението. По отношение на всяко нарушение се прилагат санкциите, предвидени в законодателството на Кот д'Ивоар.
            5.   Преразглеждане на интервала между съобщенията за местоположението
            Въз основа на документи, доказващи наличието на нарушение, Кот д'Ивоар може да поиска от ЦНР на държавата на знамето, като изпрати копие от искането до Съюза, намаляване на интервала между съобщенията за местоположението на даден кораб до 30 минути за определен срок на разследване. Тези данни трябва да бъдат предадени незабавно от Кот д'Ивоар на ЦНР на държавата на знамето и на Съюза. ЦНР на държавата на знамето незабавно изпраща на Кот д'Ивоар съобщенията за местоположението съобразно новия интервал.
            Когато срокът на разследване изтече, Кот д'Ивоар незабавно уведомява за това ЦНР на държавата на знамето и Съюза, като след това ги информира и за евентуалните последващи действия във връзка с това разследване.
            ГЛАВА VI
            
               НАЕМАНЕ НА МОРЯЦИ
            
            1.   Корабособствениците на Съюза наемат граждани на държави от Африка, Карибския и Тихоокеанския басейн (АКТБ) при следните условия и ограничения:
            
                        а)
                     
                     
                        по отношение на флота от кораби с мрежи гъргър за улов на риба тон — най-малко 20 % от наетите моряци по време на кампанията за улов на риба тон в риболовната зона на третата държава трябва да са от АКТБ;
                     
                  
                        б)
                     
                     
                        по отношение на флота от кораби с парагади за улов на повърхността — най-малко 20 % от наетите моряци по време на риболовната кампания в риболовната зона на третата държава трябва да са от АКТБ.
                     
                  2.   Корабособствениците се стремят да наемат с предимство моряци от Кот д'Ивоар.
            3.   По отношение на моряците, наемани на корабите на Съюза, по право се прилага Декларацията на Международната организация на труда (МОТ) за основните принципи и права в областта на труда. Това се отнася по-специално за свободата на сдружаване и ефективното признаване на правото на работниците на колективно договаряне и за премахване на дискриминацията в областта на заетостта и упражняването на професия.
            4.   Договорите за работа на моряците от държавите от АКТБ, копие от които се предоставя на подписалите ги, се изготвят между представителя(ите) на корабособствениците и моряците и/или техните синдикати или представители. Тези договори гарантират на моряците възможността да се ползват от приложимия за тях режим на социална сигурност, включително застраховка „Живот“ и застраховка за болест и злополука.
            5.   Заплатите на моряците от АКТБ се изплащат от корабособствениците. Те се определят по взаимно съгласие между корабособствениците или техните представители и моряците и/или техните синдикати или представители. Същевременно условията на заплащане на моряците от АКТБ не могат да бъдат по-лоши от тези, приложими за екипажите от техните съответни държави, и при никакви обстоятелства не могат да бъдат под стандартите на МОТ.
            6.   Всеки моряк, нает на борда на кораб на Съюза, трябва да се яви пред капитана на определения кораб в деня преди предложената за качване на борда дата. Ако морякът не се яви на датата и часа, определени за качването му на борда, корабособственикът се освобождава автоматично от задължението си да наеме този моряк.
            7.   Ако корабът не се яви в уговореното време в предварително определеното пристанище, за да вземе на борда моряк от Кот д'Ивоар, корабособственикът поема свързаните с принудителния престой разходи на моряка за периода на изчакване в пристанището (настаняване, храна и др.) с фиксиран размер от 80 EUR на ден.
            8.   Когато морякът от Кот д'Ивоар слиза в пристанище извън територията на Кот д'Ивоар, корабособственикът поема разходите по връщането на моряка в Кот д'Ивоар в най-кратки срокове.
            9.   Всяка година корабособствениците предоставят информация относно наетите моряци. Тази информация включва броя на моряците, които са граждани на:
            
                        а)
                     
                     
                        Съюза;
                     
                  
                        б)
                     
                     
                        държава от АКТБ, като се прави разграничение между гражданите на Кот д'Ивоар и на останалите държави от АКТБ;
                     
                  
                        в)
                     
                     
                        други държави извън АКТБ и извън Съюза.
                     
                  10.   Корабособственикът може свободно да избира моряците от Кот д'Ивоар, които да наеме, от регистър, поддържан от Дирекцията за морските лица на Кот д'Ивоар. По отношение на моряците от Кот д'Ивоар, които вече са на борда на кораб на Съюза, капитанът изпраща до Дирекцията за морските лица списък на тези моряци, както и копие на документите им за самоличност.
            ГЛАВА VII
            
               НАБЛЮДАТЕЛИ
            
            1.   Наблюдение на риболовните дейности
            Докато бъде въведена система за регионални наблюдатели, корабите с разрешение за риболов в риболовната зона на Кот д'Ивоар съгласно споразумението приемат на борда си наблюдатели, определени от Кот д'Ивоар в съответствие с посочените в настоящата глава правила, вместо регионални наблюдатели, с цел изпълнение на задачите, предвидени в параграф 4 от настоящата глава.
            2.   Определяне на кораби и наблюдатели
            Кот д'Ивоар изготвя списък на корабите, определени да приемат наблюдатели, както и списък на определените наблюдатели. Тези списъци трябва да се актуализират редовно. Те се изпращат на Съюза веднага след съставянето им, а впоследствие — на всеки три месеца при тяхното евентуално актуализиране.
            Кот д'Ивоар съобщава на съответните корабособственици или техните представители името на определения за качване на борда на кораба им наблюдател при издаване на лиценза или най-късно до 15 дни преди предвидената за качването на наблюдателя дата.
            Престоят на наблюдателя на борда е с продължителност един риболовен рейс. Въпреки това, при изрично искане от Кот д'Ивоар, престоят може да обхване няколко рейса в зависимост от средната продължителност на предвидените рейсове за съответния кораб. Искането се отправя от Кот д'Ивоар едновременно със съобщаването на името на наблюдателя, определен да се качи на съответния кораб.
            3.   Условия за качване и слизане
            Условията, при които наблюдателят се качва на борда, се определят по взаимно съгласие между корабособственика или неговия представител и Кот д'Ивоар.
            Наблюдателят се качва на борда от избрано от корабособственика пристанище в началото на първия рейс в риболовната зона на Кот д'Ивоар след съобщаването на списъка на определените кораби.
            В срок от две седмици и с десетдневно предизвестие съответните корабособственици съобщават на кои пристанища и дати възнамеряват да приемат наблюдателите на борда.
            Когато наблюдателите се качват на борда в държава, различна от Кот д'Ивоар, пътните им разходи се поемат от корабособственика.
            Ако даден наблюдател не се яви на уговореното място и в уговореното време или най-късно до дванадесет часа след това, корабособственикът автоматично се освобождава от задължението си да вземе на борда този наблюдател.
            Капитанът трябва да положи всички възможни усилия, за да осигури физическата безопасност и доброто състояние на наблюдателя при изпълнението на неговите задължения.
            Наблюдателят трябва да разполага с всички условия, необходими за изпълнение на задълженията му. Капитанът трябва да осигури достъп до комуникационните средства, необходими за изпълнението на задълженията на наблюдателя, до документите, пряко свързани с риболовните дейности на кораба, включително по-специално риболовния дневник и навигационния дневник, и до частите на кораба, необходими, за да се улесни изпълнението на задачите му.
            Разходите за настаняване и прехрана на наблюдателите се поемат от корабособственика при условията, предвидени за офицерите, в съответствие с практическите възможности на кораба.
            Разноските за заплатата и социалните осигуровки на всеки наблюдател се поемат от Кот д'Ивоар.
            4.   Задачи на наблюдателя
            На борда наблюдателите се третират като офицери. Когато корабът извършва дейност във водите на Кот д'Ивоар, наблюдателят изпълнява следните задачи:
            
                        —
                     
                     
                        наблюдава риболовните дейности на корабите;
                     
                  
                        —
                     
                     
                        проверява местоположението на корабите, извършващи риболовни операции;
                     
                  
                        —
                     
                     
                        взема биологични проби в рамките на научни програми;
                     
                  
                        —
                     
                     
                        записва данни за използваните риболовни уреди;
                     
                  
                        —
                     
                     
                        проверява записаните в бордовия дневник данни за улова във водите на Кот д'Ивоар;
                     
                  
                        —
                     
                     
                        проверява процента на прилова и изготвя приблизителна оценка на количеството на изхвърлянията от видовете риби, които са предмет на търговия;
                     
                  
                        —
                     
                     
                        изпраща до своя компетентен орган данните за улова, включително количеството на улова и прилова на борда, по подходящ за целта начин.
                     
                  5.   Задължения на наблюдателя
            Докато е на борда, наблюдателят:
            
                        —
                     
                     
                        предприема всички необходими мерки, за да може неговото качване и присъствието му на борда да не прекъсват или нарушават риболовните дейности;
                     
                  
                        —
                     
                     
                        пази материалите и оборудването, които се намират на борда, и спазва поверителност по отношение на всички документи, които принадлежат на съответния кораб;
                     
                  
                        —
                     
                     
                        в края на периода на наблюдение и преди да напусне кораба, наблюдателят изготвя доклад за дейността си, който изпраща на компетентните органи с копие до Съюза. Той го подписва в присъствието на капитана, като последният може да добави или да поиска да бъдат добавени към доклада забележки, считани от него за уместни, като след това полага подписа си. При слизане от кораба научният наблюдател връчва копие от доклада си на капитана.
                     
                  6.   Фиксирано финансово участие
            При плащането на годишния аванс за получаване на лиценза корабособственикът плаща на Кот д'Ивоар фиксирана годишна финансова вноска от 400 EUR на кораб, предназначена да допринесе за покриването на разходите за наблюдатели от Кот д'Ивоар на борда на кораби на Съюза.
            ГЛАВА VIII
            
               НАРУШЕНИЯ
            
            1.   Процедура при нарушения
            Всяко нарушение от страна на кораб на Съюза, притежаващ лиценз в съответствие с разпоредбите на настоящото приложение, трябва да бъде съобщено от органите на Кот д'Ивоар на Съюза в рамките на 24 часа. Протоколът относно това нарушение се предава на Съюза и на държавата на знамето в срок от седем работни дни.
            2.   Пренасочване на кораби — информационна среща
            Всеки кораб на Съюза, за който има подозрения, че е в нарушение, може да бъде принуден да спре своята риболовна дейност и, при необходимост, да акостира в пристанище на Кот д'Ивоар.
            Кот д'Ивоар уведомява Съюза в рамките на не повече от 24 часа за всяко пренасочване на притежаващ лиценз кораб на Съюза. Уведомлението се придружава от документи, доказващи нарушението.
            Преди да се предприемат каквито и да било мерки спрямо кораба, капитана, екипажа или товара, с изключение на мерките за съхраняване на доказателствата, Кот д'Ивоар организира по искане на Съюза, в рамките на един работен ден след уведомлението за пренасочването на кораба, информационна среща за изясняване на фактите, довели до пренасочването на кораба, и на евентуалните последващи действия, които могат да бъдат предприети. На тази среща може да присъства представител на държавата на знамето на кораба.
            3.   Санкции при нарушения — процедура за уреждане на въпроса по взаимно съгласие
            Санкцията за констатираното нарушение се определя от Кот д'Ивоар в съответствие с разпоредбите на законодателството на Кот д'Ивоар.
            В случай че вземането на решение по нарушението налага съдебно производство, преди образуването на такова и при условие че нарушението не представлява престъпление, между Кот д'Ивоар и корабособственика или неговия представител може да се проведе процедура за уреждане на въпроса по взаимно съгласие с цел определяне на условията и степента на санкцията. В тази процедура могат да участват представители на държавата на знамето на кораба и на Съюза. Тя завършва най-късно три дни след уведомлението за пренасочване на кораба.
            4.   Съдебно производство — банкова гаранция
            Ако въпросът не бъде уреден по взаимно съгласие и във връзка с нарушението бъде сезиран компетентният съд, собственикът на кораба нарушител внася банкова гаранция в банка, определена от Кот д'Ивоар, като размерът на гаранцията се определя от Кот д'Ивоар и покрива разходите, свързани с пренасочването и принудителния престой на кораба, прогнозния размер на глобата и евентуалното обезщетение. Банковата гаранция не се освобождава до приключване на съдебното производство.
            Банковата гаранция се освобождава и незабавно се връща на корабособственика след постановяване на решението:
            
                        а)
                     
                     
                        в пълен размер, ако не е наложена санкция;
                     
                  
                        б)
                     
                     
                        в размер, равен на разликата, ако наложената по санкцията глоба е по-малка от банковата гаранция.
                     
                  Кот д'Ивоар уведомява Съюза за резултатите от съдебното производство в срок от седем работни дни след постановяване на решението.
            5.   Освобождаване на кораба и екипажа
            На кораба и екипажа му се разрешава да напуснат пристанището:
            
                        а)
                     
                     
                        веднага след изпълнение на задълженията, произтичащи от процедурата за уреждане на въпроса по взаимно съгласие; или
                     
                  
                        б)
                     
                     
                        след внасянето на банковата гаранция.
                     
                  Допълнения
            
                     
                        1.
                     
                     
                        Формуляр за заявление за лиценз
                     
                  
                     
                        2.
                     
                     
                        Списък с данни
                     
                  
               (1)  Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове и за отмяна на Регламент (ЕО) № 1006/2008 на Съвета (ОВ L 347, 28.12.2017 г., стр. 81).
         
         
            
               Допълнение 1
               Текст на изображението
               
                  Формуляр за заявление за лиценз
                  СПОРАЗУМЕНИЕ ЗА ПАРТНЬОРСТВО В ОБЛАСТТА НА РИБАРСТВОТОМЕЖДУ ЕВРОПЕЙСКИЯ СЪЮЗ И КОТ Д’ИВОАР ФОРМУЛЯР ЗА ЗАЯВЛЕНИЕ ЗА ЛИЦЕНЗ ЗА РИБОЛОВ
                  I. ЗАЯВИТЕЛ
                  1. Име на корабособственика: Гражданство:
                  2. Наименование на сдружението или на представителя на корабособственика:
                  3. Адрес на сдружението или на представителя на корабособственика:
                  4. Тел.:
                  5. Адрес на електронна поща:
                  6. Име на капитана: Гражданство:
                  7. Име на агента в Кот д’Ивоар:
                  II. КОРАБ И ИДЕНТИФИКАЦИЯ
                  1. Име на кораба:
                  2. Държава на знамето:
                  3. Предишна държава на знамето (ако има такава):
                  4. Дата, от която плава под сегашното знаме:
                  5. Външен регистрационен номер:
                  6. Пристанище на регистрация: MMSI:
                  7. Номер в регистъра на ИМО: Номер по ICCAT:
                  8. Година и място на построяване:
                  9. Радиопозивна: Честота на радиопозивната:
                  10. Материал на корпуса: стомана дърво полиестер друг
                  III. ТЕХНИЧЕСКИ ХАРАКТЕРИСТИКИ НА КОРАБА И ОБОРУДВАНЕТО
                  1. Обща дължина: Ширина:
                  2. Тонаж (изразен в БТ съгласно Конвенцията от Лондон):
                  3. Мощност на главния двигател в kW: Модел: Тип:
                  4. Вид на кораба: Риболовна категория:
                  5. Риболовни уреди:
                  6. Риболовни зони: Целеви видове:
                  7. Екипаж на кораба:
                  8. Начин на съхраняване на борда: прясно състояние охлаждане смесено замразяване
                  9. Капацитет на замразяване за 24 часа (в тонове):
                  10. Вместимост на трюмовете: Брой:
                  Съставено в на
                  Име на заявителя
               
            
         
         
            
               Допълнение 2
               Списък с данни
               КОРАБИ С МРЕЖИ ГЪРГЪР ЗА УЛОВ НА РИБА ТОН С ОБОРУДВАНЕ ЗА ДЪЛБОКО ЗАМРАЗЯВАНЕ И КОРАБИ С ПАРАГАДИ ЗА УЛОВ НА ПОВЪРХНОСТТА
               1.   Риболовна зона:
               Отвъд 12 морски мили от изходните линии.
               2.   Разрешен уред:
               
                            
                        
                        
                           Мрежи гъргър
                        
                     
                            
                        
                        
                           Повърхностна парагада
                        
                     3.   Забранени видове:
               В съответствие с Конвенцията за мигриращите видове и резолюциите на IССАТ е забранен риболовът на гигантска акула (Cetorhinus maximus), бяла акула (Carcharodon carcharias), големоока акула скитница (Alopias superciliosus), акули чук от сем. Sphyrnidae (с изключение на вида Sphyrna tiburo), дългокрила акула (Carcharhinus longimanus), копринена акула (Carcharhinus falciformis), пясъчна тигрова акула (Carcharias taurus) и австралийска акула (Galeorhinus galeus).
               Двете страни провеждат консултации в рамките на съвместния комитет с цел актуализирането на този списък въз основа на научни становища.
               4.   Такси за корабособствениците:
               
                           
                                       4.1.
                                    
                                    
                                       Допълнителна такса за тон улов
                                    
                                 
                        
                           60 EUR/тон за първите две години на прилагане на протокола и 70 EUR/тон за следващите години.
                        
                     
                           
                                       4.2.
                                    
                                    
                                       Фиксирана годишна такса
                                    
                                 
                        
                           За корабите с мрежи гъргър за улов на риба тон — 7 620  EUR за първите две години на прилагане на протокола и 8 890  EUR за следващите години.
                           За корабите с парагади за улов на повърхността — 2 400  EUR за първите две години на прилагане на протокола и 2 800  EUR за следващите години.
                        
                     
                           
                                       4.3.
                                    
                                    
                                       Фиксирана такса за наблюдатели
                                    
                                 
                        
                           400 EUR/кораб/година
                        
                     
                           
                                       4.4.
                                    
                                    
                                       Такса за помощен кораб
                                    
                                 
                        
                           3 500  EUR/кораб/година
                        
                     
                           
                                       5.
                                    
                                    
                                       Брой на корабите с разрешение за риболов
                                    
                                 
                        
                           28 кораба с мрежи гъргър за улов на риба тон
                           8 кораба с парагади за улов на повърхността.